Document ID: 32008R1023

32008R1023
L 277/21
SLUŽBENI LIST EUROPSKE UNIJE
UREDBA KOMISIJE (EZ) br. 1023/2008
od 17. listopada 2008.
o izmjeni Uredbe (EZ) br. 2076/2005 u pogledu produženja prijelaznog razdoblja dodijeljenog subjektima u poslovanju s hranom koji uvoze riblje ulje namijenjeno prehrani ljudi
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 853/2004 Europskog parlamenta i Vijeća od 29. travnja 2004. o utvrđivanju posebnih higijenskih pravila za hranu životinjskog podrijetla (1), a posebno njezin članak 9.,
uzimajući u obzir Uredbu Vijeća (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno njezin članak 16.,
budući da:
(1)
Uredbom (EZ) br. 853/2004 utvrđuju se posebna higijenska pravila za hranu životinjskog podrijetla za subjekte u poslovanju s hranom. Tom Uredbom se predviđa da subjekti u poslovanju s hranom koji proizvode riblje ulje namijenjeno prehrani ljudi moraju udovoljavati relevantnim odredbama njezinog Priloga III.
(2)
Uredbom (EZ) br. 854/2004 utvrđuju se posebna pravila organizacije službenih kontrola proizvoda životinjskog podrijetla. Ona se primjenjuje u pogledu aktivnosti i osoba na koje se primjenjuje Uredba (EZ) br. 853/2004.
(3)
Člankom 7. stavkom 3. Uredbe Komisije (EZ) br. 2076/2005 od 5. prosinca 2005. o utvrđivanju prijelaznih odredaba za provedbu uredaba (EZ) br. 853/2004, (EZ) br. 854/2004 i Uredbe (EZ) br. 882/2004 Europskog parlamenta i Vijeća i o izmjeni uredaba (EZ) br. 853/2004 i (EZ) br. 854/2004 (3), predviđa se odstupanje od zahtjeva za riblje ulje za prehranu ljudi utvrđenih u odjeljku VIII. Priloga III. Uredbi (EZ) br. 853/2004 za subjekte u poslovanju s hranom, tako da do 31. listopada 2008. mogu nastaviti uvoziti riblje ulje iz objekata u trećim zemljama koji su odobreni u tu svrhu prije dana stupanja na snagu Uredbe (EZ) br. 1664/2006 (4).
(4)
Pored toga, člankom 7. stavkom 4. točkom (b) Uredbe (EZ) br. 2076/2005 predviđa se odstupanje od Priloga VI. Uredbi Komisije (EZ) br. 2074/2005 od 5. prosinca 2005. o utvrđivanju provedbenih mjera za određene proizvode na temelju Uredbe (EZ) br. 853/2004 Europskog parlamenta i Vijeća i za organizaciju službenih kontrola na temelju Uredbe (EZ) br. 854/2004 Europskog parlamenta i Vijeća i Uredbe (EZ) br. 882/2004 Europskog parlamenta i Vijeća, odstupanju od Uredbe (EZ) br. 852/2004 Europskog parlamenta i Vijeća i o izmjeni uredaba (EZ) br. 853/2004 i (EZ) br. 854/2004 (5), za riblje ulje za koje je izdan certifikat u skladu s nacionalnim pravilima primjenjivim prije dana stupanja na snagu Uredbe (EZ) br. 2074/2005, ispravno popunjen i potpisan prije 31. listopada 2008., koje se može uvesti u Zajednicu do 31. prosinca 2008.
(5)
Zahtjevi za proizvodnju ribljeg ulja za prehranu ljudi u Uredbi (EZ) br. 853/2004 izmijenjeni su Uredbom Komisije (EZ) br. 1020/2008 (6) kako bi se riješile praktične poteškoće s kojima se treće zemlje suočavaju prilikom prilagodbe uvjeta prerade u objektima za proizvodnju ribljeg ulja.
(6)
Kako bi se izbjegli nepotrebni poremećaji u trgovini koji proizlaze zbog administrativnih postupaka za odobravanje i uvrštavanje na popis objekata obuhvaćenih izmijenjenim pravilima, primjereno je produžiti odstupanje iz članka 7. stavka 3. Uredbe (EZ) br. 2076/2005 do 30. travnja 2009.
(7)
Odstupanje predviđeno u članku 7. stavku 4. točki (b) Uredbe (EZ) br. 2076/2005 za uvoz u Zajednicu ribljeg ulja za koje je izdan certifikat u skladu sa nacionalnim pravilima treba također produžiti do 30. lipnja 2009. Pored toga, ti certifikati trebaju biti ispravno popunjeni i potpisani prije 30. travnja 2009.
(8)
Uredbu (EZ) br. 2076/2005 treba stoga na odgovarajući način izmijeniti.
(9)
Mjere predviđene ovom Uredbom su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Članak 7. Uredbe (EZ) br. 2076/2005 mijenja se kako slijedi:
1.
Stavak 3. zamjenjuje se sljedećim:
„3. Odstupajući od Priloga III. odjeljka VIII. poglavlja IV. dijela B. Uredbe (EZ) br. 853/2004, subjekti u poslovanju s hranom mogu do 30. travnja 2009. nastaviti uvoziti riblje ulje iz objekata u trećim zemljama koji su u tu svrhu odobreni prije stupanja na snagu Uredbe (EZ) br. 1020/2008 (*).
(*) SL L 277, 18.10.2008., str. 8.”" 						
2.
U stavku 4, točka (b) mijenja se kako slijedi:
i.
datum „31. listopada 2008.” zamjenjuje se s „30. travnja 2009.”;
ii.
datum „31. prosinca 2008.” zamjenjuje se s „30. lipnja 2009.”.
Članak 2.
Ova Uredba stupa na snagu desetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. listopada 2008.

Labels: 0
3
17
15